สามัคคีเรียกเพิ่มทุน จุกจ่ายเคลมน้ำท่วม
ไทยพาณิชย์สามัคคีอั้นไม่อยู่ ขอเพิ่มทุนอีก 660 ล้านบาท รับมือจ่ายเคลมน้ำท่วมใหญ่
25 ม.ค. 2555

ไทยพาณิชย์สามัคคีอั้นไม่อยู่ ขอเพิ่มทุนอีก 660 ล้านบาท รับมือจ่ายเคลมน้ำท่วมใหญ่ 
นายจิรวุฒิ บุญศิริ กรรมการผู้จัดการ บริษัท ไทยพาณิชย์สามัคคีประกันภัย เปิดเผยว่า คณะกรรมการบริษัทได้มีมติอนุมัติเพิ่มทุนจดทะเบียนอีก 660 ล้านบาท จากทุนจดทะเบียนเดิม 454 ล้านบาท เป็น 1,114 ล้านบาท โดยการออกหุ้นสามัญเพิ่มทุนของบริษัทจำนวน 132 ล้านหุ้น มูลค่าตราไว้หุ้นละ 5 บาท โดยจัดสรรหุ้นสามัญเพิ่มทุนดังกล่าวให้แก่ผู้ถือหุ้นเดิมตามสัดส่วนการถือหุ้นในอัตรา 1 หุ้นเดิมต่อ 1.45 หุ้นใหม่ กำหนดราคาเสนอขายหุ้นเพิ่มทุนเท่ากับมูลค่าที่ตราไว้ ในราคาหุ้นละ 5 บาท
อย่างไรก็ตาม ต้องมีการลดทุนจดทะเบียนจำนวน 7.5 ล้านบาท จากทุนจดทะเบียนเดิม 462 ล้านบาท เหลือเป็น 454.5 ล้านบาท โดยการตัดหุ้นสามัญที่ยังไม่ได้นำออกจำหน่ายจำนวน 1.5 ล้านหุ้นออกไปด้วย ซึ่งจะเสนอให้ที่ประชุมผู้ถือหุ้นพิจารณาในวันที่ 13 มี.ค.นี้ และให้รวบรวมรายชื่อตามมาตรา 225 ของ พ.ร.บ.หลักทรัพย์ฯ โดยวิธีปิดสมุดทะเบียนพักการโอนหุ้น วันที่ 14 มี.ค.55 กำหนดวันประชุมวิสามัญผู้ถือหุ้น ครั้งที่ 1/55 วันที่ 28 ก.พ.55 โดยกำหนดรายชื่อผู้ถือหุ้นที่มีสิทธิเข้าร่วมประชุม วันที่ 6 ก.พ.55 และให้รวบรวมรายชื่อตามมาตรา 225 ของ พ.ร.บ.หลักทรัพย์ฯ โดยวิธีปิดสมุดทะเบียน วันที่ 7 ก.พ.55
สำหรับผลการดำเนินงานในปีที่ผ่านมา บริษัทขาดทุนสุทธิ 282 ล้านบาท หรือขาดทุน 3.11 บาทต่อหุ้น ขณะที่เมื่อปี 2553 บริษัทมีกำไรสุทธิ 278 ล้านบาท หรือกำไร 3.06 บาทต่อหุ้น โดยในปี 2554 มีรายได้รวม 2,572 ล้านบาท มีค่าใช้จ่ายจากการรับประกันภัย 2,979 ล้านบาท โดยเฉพาะค่าสินไหมที่ต้องจ่ายเพิ่มให้กับเหตุการณ์น้ำท่วมใหญ่ 607 ล้านบาท ขณะที่การจ่ายค่าสินไหมจากการดำเนินงานปกติอยู่ที่ 1,214 ล้านบาท ใกล้กับปี 2553 ที่ค่าสินไหมปกติอยู่ที่ 1,218 ล้านบาท